[Video] Panayiotou se minnares hou kop omhoog in hofChanelle Coutts by die hooggeregshof in Port Elizabeth (17 Oktober 2017). Foto: ANA Die moordbeskuldigde Christopher Panayiotou se minnares, Chanelle Coutts, was Dinsdag in die hooggeregshof in Port Elizabeth, klaarblyklik om haar geliefde te ondersteun. Coutts het Maandag as ŉ getuie vir die verdediging getuig en het deurentyd probeer vermy dat daar foto’s van haar geneem word. Dinsdag het Coutts egter vol selfvertroue saam met die Panayiotou-familie die hof binnegekom. Coutts (29), wat as ŉ bestuurder by Panayiotou se OK Grocer gewerk het, het langs Panayiotou se ma, Fanoula, in die voorste ry sitplekke van die openbare galery gesit. Jayde se ma, Michelle Inggs, was ooglopend ontsteld deur Coutts se teenwoordigheid en het die hof in trane verlaat. Coutts het Maandag in haar getuienis beweer sy dra geen kennis van die gebeure wat tot die moord op Jayde Panayiotou, Christopher se vrou, gelei het nie. Sy het erken dat sy by Panayiotou se huis oorgeslaap het wanneer Jayde nie tuis was nie. Sy het aan die hof gesê vandat die moordondersoek begin het, het sy en Christopher besluit om eerlik oor hul verhouding te wees. Coutts het gesê sy het “geen idee” hoe die staat inligting verkry het oor die beweerde motief vir die moord op Jayde nie. Die staat beweer Panayiotou het sy vrou in April 2015 laat vermoor omdat sy vir hom ŉ finansiële las was. Coutts kon egter nie verduidelik waarom haar selfoonnommer minstens 17 keer gebruik is om met ŉ vermeende sluipmoordenaar, Trompie, te kommunikeer nie. Sy het onder kruisverhoor gesê sy dra geen kennis van die oproepe nie. Die selferkende middelman en uitsmyter by Panayiotou se Infinity-nagklub, Luthando Siyoni, het na bewering in 2014 ŉ ontmoeting gereël tussen Panayiotou en Trompie nadat die sakeman Siyoni gevra het om iemand te huur om sy vrou te vermoor. Volgens Siyoni se verklaring het niks na dié ontmoeting gebeur nie en ander beweerde sluipmoordenaars is genader. Panayiotou, Sinethemba Nenembe en Zolani Sibeko staan tereg op aanklagte in verband met ontvoering, roof en die moord op Jayde op 21 April 2015. Die saak duur voort. Lees alle vorige berigte oor Christopher Panayiotou op Maroela Media.